b"\n_START_ARTICLE_\nGabriel Vilardi\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Vilardi on lahjakas peli\xc3\xa4 tekev\xc3\xa4 sentteri, joka pelaa hyvin kiekollisena. H\xc3\xa4n on my\xc3\xb6s luova ja erinomainen sy\xc3\xb6tt\xc3\xa4j\xc3\xa4, mutta my\xc3\xb6s kohtalaisen hyv\xc3\xa4 viimeistelij\xc3\xa4 hyvien k\xc3\xa4siens\xc3\xa4 ansiosta. Vilardilla on my\xc3\xb6s hyv\xc3\xa4 runko ammattilaistasolle, mutta tehd\xc3\xa4kseen NHL-ura hy\xc3\xb6kk\xc3\xa4\xc3\xa4v\xc3\xa4ss\xc3\xa4 roolissa h\xc3\xa4nen tulisi parantaa luisteluaan ja parantaa puolustuspelaamistaan.\n_START_SECTION_\nSeuraura\n_START_PARAGRAPH_\nVilardi pelasi kaudella 2014\xe2\x80\x932015 Greater Kingston Frontenacsin junioreissa ja h\xc3\xa4n edusti kauden aikana my\xc3\xb6s Ontarion joukkuetta Kanadan talvikisoissa, jossa Vilardi oli joukkueensa paras pistemies ja sy\xc3\xb6tt\xc3\xa4j\xc3\xa4 tehoilla 5+7=12. Kes\xc3\xa4ll\xc3\xa4 2015 Windsor Spitfires varasi h\xc3\xa4net koko OHL:n varaustilaisuuden toisena pelaajana edell\xc3\xa4\xc3\xa4n vain David Levin. Vilardi siirtyi joukkueeseen kaudeksi 2015\xe2\x80\x932016. H\xc3\xa4nen tulokaskautensa toi 62 runkosarjaottelussa tehot 17+21=38 ja viidess\xc3\xa4 playoff-ottelussa tehot 1+3=4. Vilardi valittiin kauden p\xc3\xa4\xc3\xa4tteeksi OHL:n toiseen tulokkaiden t\xc3\xa4hdist\xc3\xb6kent\xc3\xa4lliseen. _NEWLINE_Kaudella 2016\xe2\x80\x932017 Vilardi oli Spitfiresin paras pistemies ja maalintekij\xc3\xa4 tehoilla 29+32=61. Pudotuspeleiss\xc3\xa4 h\xc3\xa4n oli joukkueen paras pistemies tehoilla 2+4=6. Spitfires osallistui OHL-kauden p\xc3\xa4\xc3\xa4tteeksi is\xc3\xa4nt\xc3\xa4joukkueena Memorial Cup -lopputurnaukseen, jossa Vilardi oli joukkueen paras sy\xc3\xb6tt\xc3\xa4j\xc3\xa4 seitsem\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. Turnaus p\xc3\xa4\xc3\xa4ttyi Spitfiresin voittoon ja Vilardi valittiin turnauksen t\xc3\xa4hdist\xc3\xb6kent\xc3\xa4lliseen. H\xc3\xa4n pelasi kauden aikana my\xc3\xb6s CHL Top Prospects Gamessa._NEWLINE_Los Angeles Kings varasi Vilardin ensimm\xc3\xa4isell\xc3\xa4 kierroksella 11. pelaajana NHL:n varaustilaisuudessa 2017. Alkukausi 2017\xe2\x80\x932018 h\xc3\xa4nell\xc3\xa4 meni pilalle selk\xc3\xa4vamman vuoksi. Kuntouduttuaan, tammikuussa 2018 Windsor Spitfires kauppasi Vilardin ennen kauden ensimm\xc3\xa4ist\xc3\xa4 otteluaan Kingston Frontenacsiin yhdess\xc3\xa4 puolustaja Sean Dayn kanssa vaihdossa hy\xc3\xb6kk\xc3\xa4\xc3\xa4j\xc3\xa4 Cody Morganiin ja kuuteen varausvuoroon. H\xc3\xa4n pelasi loppukauden koko liigan toiseksi parhaalle piste per peli -keskiarvolla (1.81) Sarnia Stingin Jordan Kyroun j\xc3\xa4lkeen ja teki 32 runkosarjaottelussa tehot 22+36=58. Vilardi oli Frontenacsin kolmanneksi paras pistemies. Pudotuspeleiss\xc3\xa4 h\xc3\xa4n oli joukkueen paras pistemies ja maalintekij\xc3\xa4 tehoilla 11+11=22. Vilardi valittiin kauden p\xc3\xa4\xc3\xa4tteeksi OHL:n kolmanteen t\xc3\xa4hdist\xc3\xb6kent\xc3\xa4lliseen._NEWLINE_Maaliskuussa 2018 Vilardi teki kolmivuotisen tulokassopimuksen Los Angeles Kingsin kanssa. My\xc3\xb6s saman vuoden harjoitusleiri j\xc3\xa4i h\xc3\xa4nelt\xc3\xa4 v\xc3\xa4liin selk\xc3\xa4vamman vuoksi. Kuntouduttuaan Vilardi l\xc3\xa4hetettiin marraskuussa AHL-joukkue Ontario Reignin vahvuuteen. H\xc3\xa4n pelasi siell\xc3\xa4 nelj\xc3\xa4 ottelua, kunnes Vilardi kutsuttiin joulukuussa Kingsin NHL-joukkueen vahvuuteen, mutta samalla seura p\xc3\xa4\xc3\xa4sti h\xc3\xa4net Kanadan alle 20-vuotiaiden MM-joukkueen k\xc3\xa4ytt\xc3\xb6\xc3\xb6n. Vilardin loukkaantumiset kuitenkin jatkuivat ja h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n turnauksen v\xc3\xa4liin.\n_START_SECTION_\nMaajoukkueura\n_START_PARAGRAPH_\nVilardi edusti Canada Whiten joukkuetta World U-17 Hockey Challengessa vuonna 2015, jolloin h\xc3\xa4n voitti hopeaa. Vilardi nimettiin my\xc3\xb6s Kanadan alle 20-vuotiaiden MM-leiriryhm\xc3\xa4\xc3\xa4n vuoden 2019 turnaukseen, mutta h\xc3\xa4n ei kuitenkaan ehtinyt kuntoutua loukkaantumisestaan, eik\xc3\xa4 Vilardia nimetty lopulliseen kisajoukkueeseen. My\xc3\xb6s vuoden 2016 Ivan Hlinkan muistoturnaus j\xc3\xa4i h\xc3\xa4nelt\xc3\xa4 v\xc3\xa4liin loukkaantumisen vuoksi.\n_START_SECTION_\nMuuta\n_START_PARAGRAPH_\nVilardin isoveli Francesco pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 Queen's Universityn yliopistojoukkueessa. Veljesten italialaiset vanhemmat Natale Vilardi ja Giovanna Siviglia muuttivat kotimaastaan, Reggio di Calabrian kaupungista Ontarion Kingstoniin ennen veljesten syntym\xc3\xa4\xc3\xa4."